Απόφαση του Συμβουλίου

της 16ης Ιουλίου 2003

σχετικά με τη χορήγηση ενίσχυσης από τη βελγική κυβέρνηση σε ορισμένα συντονιστικά κέντρα εγκατεστημένα στο Βέλγιο

(2003/531/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 τρίτο εδάφιο,

την αίτηση που υπέβαλε η βελγική κυβέρνηση στις 26 Μαΐου 2003,

Εκτιμώντας τα ακόλουθα:

(1) Το Βέλγιο, με επιστολή του της 26ης Μαΐου 2003, σύμφωνα με το άρθρο 88 παράγραφος 3 της συνθήκης, κοινοποίησε στην Επιτροπή το σχέδιό του που αποβλέπει στην παροχή, έως τις 31 Δεκεμβρίου 2005, σε ορισμένες επιχειρήσεις που έχουν λάβει άδεια συντονιστικού κέντρου δυνάμει του βασιλικού διατάγματος αριθ. 187 της 30ής Δεκεμβρίου 1982 (όπως συμπληρώθηκε ή τροποποιήθηκε με μεταγενέστερη νομοθεσία), το οποίο εκπνέει μεταξύ της 17ης Φεβρουαρίου 2003 και της 31ης Δεκεμβρίου 2005, της ειδικής φορολογικής μεταχείρισης που περιγράφεται στην επιστολή αυτή. Το Βέλγιο, με επιστολή του με την ίδια ημερομηνία, που παρελήφθη από τη Γενική Γραμματεία του Συμβουλίου στις 26 Μαΐου 2003, υπέβαλε στο Συμβούλιο αιτιολογημένη αίτηση, σύμφωνα με το άρθρο 88 παράγραφος 2 τρίτο εδάφιο της συνθήκης, ζητώντας του να αποφασίσει ότι τα μέτρα που σκοπεύει να λάβει είναι συμβιβάσιμα με την κοινή αγορά.

(2) Τα εν λόγω συντονιστικά κέντρα εξασφαλίζουν το χρηματοοικονομικό και διοικητικό συντονισμό των πολυεθνικών ομίλων.

(3) Το Βέλγιο, με το βασιλικό διάταγμα αριθ. 187 της 30ής Δεκεμβρίου 1982 (όπως συμπληρώθηκε και τροποποιήθηκε με μεταγενέστερη νομοθεσία), καθιέρωσε ειδικό φορολογικό καθεστώς για τα συντονιστικά κέντρα, το οποίο λαμβάνει υπόψη την ιδιομορφία των δραστηριοτήτων τους και του διεθνούς περιβάλλοντος εντός του οποίου διεξάγονται οι δραστηριότητες αυτές.

(4) Το 1987 και το 1990, η Ευρωπαϊκή Επιτροπή δήλωσε ότι δεν είχε αντιρρήσεις για το καθεστώς αυτό. Το καθεστώς επανεξετάσθηκε από την Επιτροπή, σύμφωνα με το άρθρο 88 της συνθήκης, μετά την έκδοση της ανακοίνωσής της σχετικά με την εφαρμογή των κανόνων για τις κρατικές ενισχύσεις στα μέτρα που σχετίζονται με την άμεση φορολογία των επιχειρήσεων(1) και την εξέταση των φορολογικών μέτρων παρέκκλισης από τους συνήθεις φορολογικούς κανόνες των κρατών μελών κατά τις εργασίες του Συμβουλίου σχετικά με τον κώδικα δεοντολογίας στον τομέα της φορολογίας των επιχειρήσεων.

(5) Στο πλαίσιο των εργασιών του Συμβουλίου σχετικά με τη φορολογική πολιτική και της ομάδας παρακολούθησης του κώδικα δεοντολογίας, το Συμβούλιο της 26ης και 27ης Νοεμβρίου 2000 ενέκρινε, όσον αφορά την σταδιακή κατάργηση των δυνητικά επιζήμιων καθεστώτων, συμπεράσματα σύμφωνα με τα οποία, για τις επιχειρήσεις τις υπαγόμενες σε επιζήμιο καθεστώς στις 31 Δεκεμβρίου 2000, τα αποτελέσματα αυτών των επιζήμιων καθεστώτων λήγουν το αργότερο στις 31 Δεκεμβρίου 2005, είτε πρόκειται για καθεστώτα που είχαν χορηγηθεί για καθορισμένη διάρκεια είτε όχι. Το Συμβούλιο επιφυλάχθηκε επιπλέον να παρατείνει ενδεχομένως, πέραν της 31ης Δεκεμβρίου 2005, ορισμένα καθεστώτα προκειμένου να λάβει υπόψη ειδικές περιστάσεις.

(6) Η Επιτροπή, με απόφαση της 17ης Φεβρουαρίου 2003(2), κήρυξε το βελγικό καθεστώς των συντονιστικών κέντρων ασυμβίβαστο με την κοινή αγορά. Σύμφωνα με την απόφαση αυτή, το Βέλγιο υποχρεούται να καταργήσει το προβλεπόμενο καθεστώς ενισχύσεων ή να το τροποποιήσει ώστε να είναι συμβιβάσιμο με την κοινή αγορά, ενώ τα αποτελέσματα του καθεστώτος μπορούν να διατηρηθούν έως τη λήξη της ισχύουσας ατομικής άδειας, το αργότερο όμως έως τις 31 Δεκεμβρίου 2010.

(7) Οι επιχειρήσεις τις οποίες αφορά η αίτηση του Βελγίου διαθέτουν προσωρινή αλλά ανανεώσιμη άδεια δυνάμει του βασιλικού διατάγματος αριθ. 187. Η άδειά τους λήγει πριν από την 1η Ιανουαρίου 2006.

(8) Οι διεθνείς όμιλοι στους οποίους ανήκουν τα συντονιστικά κέντρα που αφορά η προβλεπόμενη ενίσχυση έχουν πραγματοποιήσει πολύ σημαντικές επενδύσεις στα κέντρα αυτά. Χωρίς τη νέα ενίσχυση που σκοπεύει να εφαρμόσει το Βέλγιο, ενδέχεται να παύσουν τις δραστηριότητές τους στη χώρα αυτή.

(9) Η παύση των δραστηριοτήτων των συντονιστικών κέντρων τα οποία αφορά η νέα ενίσχυση θα είχε αρνητικό οικονομικό και κοινωνικό αντίκτυπο για το Βέλγιο.

(10) Η προβλεπόμενη νέα ενίσχυση έχει προσωρινό χαρακτήρα. Στόχος της είναι να αποφευχθεί η αμετάκλητη απώλεια χρηματοοικονομικών δραστηριοτήτων και θέσεων απασχόλησης στο Βέλγιο και την Κοινότητα, με το να επιτραπεί στους αποδέκτες να συνεχίσουν τις δραστηριότητές τους στο Βέλγιο τουλάχιστον κατά την περίοδο που χρειάζεται η χώρα αυτή ώστε να λάβει άλλα μέτρα για τα συντονιστικά κέντρα που είναι εγκατεστημένα στο έδαφός της ή να διευκολύνει την επαναδιοργάνωση των επενδύσεων των εν λόγω διεθνών ομίλων χωρίς αιφνίδιες καταγγελίες συμβάσεων.

(11) Αντιθέτως, η έλλειψη οποιουδήποτε ειδικού φορολογικού μέτρου για τα συγκεκριμένα συντονιστικά κέντρα έως τις 31 Δεκεμβρίου 2005 θα μπορούσε να θίξει την αξιοπιστία του βελγικού κράτους έναντι των σημαντικών διεθνών ομίλων επιχειρήσεων και να έχει επίσης μακροπρόθεσμο οικονομικό αντίκτυπο σημαντικών διαστάσεων για τη χώρα αυτή.

(12) Δεδομένου ότι, σύμφωνα με την απόφαση της Επιτροπής της 17ης Φεβρουαρίου 2003, τα αποτελέσματα του καθεστώτος των συντονιστικών κέντρων μπορούν να διατηρηθούν και μετά τις 31 Δεκεμβρίου 2005, ανάλογα με την ημερομηνία λήξης της ισχύουσας άδειας, και ότι άλλες αποφάσεις της Επιτροπής επιτρέπουν έως τις 31 Δεκεμβρίου 2010 ανταγωνιστικά φορολογικά καθεστώτα ειδικού χαρακτήρα άλλων κρατών μελών, η εφαρμογή των ειδικών μέτρων που προβλέπει το Βέλγιο δεν θα πρέπει να προξενήσει στρεβλώσεις του ανταγωνισμού δυσανάλογες προς τα προσδοκώμενα πλεονεκτήματα. Αυτό συμβιβάζεται εξάλλου με την ισόρροπη σταδιακή κατάργηση συγκρίσιμων ειδικών καθεστώτων των κρατών μελών και των εξαρτώμενων ή συνδεδεμένων εδαφών τους, την οποία συνεχίζει το Συμβούλιο στο πλαίσιο των εργασιών του σχετικά με τον Κώδικα Δεοντολογίας στον τομέα της φορολογίας των επιχειρήσεων.

(13) Υφίστανται, συνεπώς, έκτακτες περιστάσεις που επιτρέπουν να θεωρηθεί ως συμβιβάσιμη με την κοινή αγορά η νέα ενίσχυση που προβλέπει το Βέλγιο για τα συντονιστικά κέντρα τα οποία έχουν λάβει έως τις 31 Δεκεμβρίου 2000 άδεια που λήγει πριν από την lη Ιανουαρίου 2006, με στόχο την παροχή, έως τις 31 Δεκεμβρίου 2005, της φορολογικής μεταχείρισης που περιγράφεται στην επιστολή του Βελγίου της 26ης Μαΐου 2003.

(14) Λόγω του επείγοντος του θέματος, επιβάλλεται να χορηγηθεί παρέκκλιση από την προθεσμία των έξι εβδομάδων που προβλέπεται στο σημείο I.3 του πρωτοκόλλου για το ρόλο των εθνικών κοινοβουλίων στην Ευρωπαϊκή Ένωση, που έχει προσαρτηθεί στη συνθήκη για την Ευρωπαϊκή Ένωση και στις συνθήκες για την ίδρυση των Ευρωπαϊκών Κοινοτήτων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεωρείται ως συμβιβάσιμη με την κοινή αγορά η ενίσχυση που σκοπεύει να χορηγήσει το Βέλγιο, έως τις 31 Δεκεμβρίου 2005, στις επιχειρήσεις οι οποίες είχαν λάβει άδεια συντονιστικών κέντρων έως τις 31 Δεκεμβρίου 2000, δυνάμει του βασιλικού διατάγματος αριθ. 187 της 30ής Δεκεμβρίου 1982 το οποίο εκπνέει μεταξύ της 17ης Φεβρουαρίου 2003 και της 31ης Δεκεμβρίου 2005, με στόχο την παρέκκλιση από τους γενικούς φορολογικούς κανόνες, ως εξής:

- εφαρμογή του συνήθους φορολογικού συντελεστή για τις επιχειρήσεις σε μια θεωρητική φορολογική βάση που αντιστοιχεί σε μεταβλητό ποσοστό ορισμένων δαπανών εκμετάλλευσης (λεγόμενη μέθοδος "cost plus"). Επιλέγεται ωστόσο εναλλακτική φορολογική βάση εφόσον αυτή υπερβαίνει τη φορολογική βάση που προκύπτει από την εφαρμογή της μεθόδου "cost plus"· η εν λόγω εναλλακτική φορολογική βάση περιλαμβάνει τα ασυνήθη και εθελοντικά πλεονεκτήματα που λαμβάνουν τα κέντρα και τις μη επιτρεπόμενες δαπάνες,

- επιβολή ειδικού ετήσιου φόρου ύψους 10000 EUR ανά εργαζόμενο με ανώτατο όριο τα 100000 EUR,

- απαλλαγή από το φόρο ακίνητης περιουσίας όσον αφορά τα ακίνητα που ανήκουν στην κυριότητα των κέντρων και χρησιμοποιούνται για την επαγγελματική τους δραστηριότητα,

- απαλλαγή από το φόρο κινητής περιουσίας επί των μερισμάτων, τόκων και τελών που καταβάλλουν τα κέντρα, εκτός εάν, στην περίπτωση των τόκων, ο δικαιούχος υπόκειται στο φόρο φυσικών ή νομικών προσώπων,

- απαλλαγή από το φόρο κινητής περιουσίας επί των εισοδημάτων που λαμβάνουν τα κέντρα με τη μορφή χρηματικών καταθέσεων,

- απαλλαγή από το δικαίωμα εγγραφής ύψους 0,50 % επί των εισροών και των αυξήσεων του εγκεκριμένου κεφαλαίου.

Άρθρο 2

Η παρούσα απόφαση απευθύνεται στο Βασίλειο του Βελγίου.

Βρυξέλλες, 16 Ιουλίου 2003.

Για το Συμβούλιο

Ο Πρόεδρος

G. Magri

(1) ΕΕ C 384 της 10.12.1998, σ. 3.

(2) Δεν έχει δημοσιευθεί ακόμη στην Επίσημη Εφημερίδα.